Nasledstva Karla Teodorja ni priznaval cesar Jožef II., ki je del Stare Bavarske zahteval zase, da bi povečal pomen Avstrije v srednjeevropski politiki. Zastrašen od Avstrije in tudi sam le s pol srca pri stvari, je Karel Teodor januarja 1778 popustil avstrijskim zahtevam po dediščini wittelsbaške podveje Straubing in se zavezal, da bo kasneje Avstriji prepustil vso Staro Bavarsko, če bo Jožef II. priskrbel dedne kneževine njegovim številnim nezakonskim sinovom. Ko so po podpisu pogodbe Avstrijci takoj vkorakali v pogodbeno ozemlje, je Bavarsko zajelo ogorčenje, pruski kralj Friderik II. pa je v odgovor junija vdrl na Češko, vendar se je v oktobru umaknil, ker ga Francija in Rusija nista podprli. V tem času je njegova vojska na Češkem pojedla vse zaloge krompirja, zato se ta (bavarska nasledstvena) vojna imenuje tudi "krompirjeva vojna". Spor se je zaključil z mirom v Teschnu, po katerem je Bavarska morala Avstriji odstopiti Innviertel (ozemlje na desnem bregu Inna med rekama Donavo in Salzachom z mesti Braunau, Schärding in Ried).